Gea a la taxa sin il traffic da camiuns pesants tenor prestaziun (TCPTP), gea ad in sistem pli gist

Da cusseglier guvernativ dr. Aluis Maissen

Il remplazzament da la taxa pauschala sin il traffic da camiuns pesants tras ina taxa dependenta da la prestaziun e dals custs è in pass essenzial ad ina finanziaziun dal traffic tenor il chaschunader e tenor criteris ecologics.

La TCPTP maina a dapli gistadad: Manischunz che charran bler pajan dapli, manischunz che charran pli pauc consequentamain damain. Uschia n'èn lungs viadis d'access betg pli rendabels. Manaschis artisanals cun in champ d'activitad en la regiun obtegnan uschia ina pli gronda protecziun da distanza en cumparaziun cun la concurrenza ord centers pli allontanads da l'interiur e da l'exteriur. La TCPTP gida oravant tut er a transferir il traffic da transit ed internaziunal sin la viafier. Quai è la finamira principala da l'iniziativa da las Alps. Sch'ins vul che quest transferiment haja success esi inevitabel da render pli char il traffic cun camiuns pesants. Cas cuntrari fiss necessaria ina subvenziun dal traffic da viafier che na fiss betg pli supportabla.

Prender resguard dal Grischun sco cas spezial

Per noss chantun èn las relaziuns adina insatge spezial. Quai vala spezialmain er per la TCPTP. Bleras parts dal chantun n'èn betg cuntanschiblas cun la viafier. Il transport da rauba è perquai pussaivel en questas valladas - ch'èn dentant pauc populadas- mo sin las vias. Plinavant pon nossas interpresas da transport trair a niz mo per part ils avantatgs economics d'in augment da la limita da paisa da 28 a 40 tonnas. Ina gronda part da nossa rait da vias na vegn betg en dumonda per vehichels da 40 tonnas. L'effect da productivitad che resulta d'in augment da la limita da paisa n'ha nagin effect per quests territoris. Il transport da rauba daventa uschia pli char. La gronda part da la populaziun grischuna abita dentant en regiuns che n'èn betg accessiblas cun vehichels da 40 tonnas. Plinavant muntan ils custs da transport per regla mo ina pitschna part dal pretsch da vendita d'in product.

Ils retgavs da la TCPTP surpassan in pulit zic las grevezzas

Ils retgavs da la TCPTP che van per gronda part a favur da noss chantun surpassan in pulit zic las grevezzas per l'economia e la populaziun. Tenor la constituziun e la lescha èn da resguardar las consequenzas spezialas da la taxa en regiuns muntagnardas e periferas tar la repartiziun da las parts als chantuns. Suenter che l'autezza maximala da las taxas è cuntanschida l'onn 2005 dastga noss chantun quintar cun retgavs tranter 45 e 50 milliuns francs. Quai munta tranter 600 e 700 francs per chasada, quai che surpassa cleramain la grevezza tras la TCPTP. Uschi vegnan gulivads senza dubi ils dischavantatgs dal lieu da noss chantun. Quests meds han la finala in effect positiv per l'entira populaziun. Quest aspect fitg impurtant vegn supprimì dals adversaris dal project. Il chantun po e duai impunder las entradas da la TCPTP per meglierar nossa infrastructura da traffic, per indemnisar e per evitar ils uschenumnads custs externs dal traffic sco er per gulivar la grevezza speziala da l'economia e da la populaziun en las regiuns periferas. En il center stattan en quest connex mesiras sin ils secturs da la construcziun e dal mantegniment da las vias sco er dal traffic public regiunal (Viafier retica). Quai èn secturs che ston quintar en mintga cas cun in aut augment da las expensas. La TCPTP gida er a moda decisiva a tegnair en equiliber nossas finanzas, senza stuair augmentar il pe da taglia.

Mintga project impurtant ha avantatgs e dischavantatgs, oravant tut sch'i sa tracta d'introducir taxas supplementaras. Uschia ha er la TCPTP senza dubi dischavantatgs spezials per noss chantun muntagnard spazius. Sch'ins prova dentant d'analisar tut ils elements uschè cumplessiv sco pussaivel ord ina optica a lunga vista, dominan ils avantatgs cleramain. La furmaziun e la repartiziun dals meds da la taxa sin il traffic da camiuns pesants tegna cumplainamain quint da nossa situaziun, uschia che l'optica generala è positiva ed il project furma er per noss chantun la finala in cler progress.

Gremi: departament da finanzas e militar

Funtauna: rg cusseglier guvernativ Aluis Maissen

Data: 08.09.1998